《题古木苍鹰图》
元代·刘崧

旷野澄秋气，雄姿肃武威。林端方攫立，云外已惊飞。

秉政乘金令，摧奸顺杀机。喜闻阿阁上，鸣凤际春晖。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。